Terratrèmol i tsunami del Japó del 2011
El terratrèmol del Japó de 2011 va ser un sisme que va tenir lloc a les 05:46:23 (UTC) del divendres 11 de març de 2011 i que va assolir una magnitud de 8,9 a l'escala sismològica de magnitud de moment (Mw). L'epicentre del terratrèmol es va localitzar sota mar, davant les costes de l'illa de Honshū, a 130 quilòmetres a l'est de Sendai, a la prefectura de Miyagi, al Japó. En un primer moment es va calcular una magnitud de 7,9 Mw, tot i que posteriorment es va elevar a 8,9 i finalment a 9, segons mesures del Servei Geològic del Japó. El terratrèmol va durar uns 2 minuts. L'USGS va explicar que el terratrèmol va tenir lloc a causa d'un desplaçament en les proximitats de la zona de la interfase entre plaques de subducció, concretament entre la placa del Pacífic i la placa nord-americana. A la latitud en què va ocórrer aquest terratrèmol, la placa del Pacífic es desplaçà en direcció oest respecte de la placa Nord-americana a una velocitat de 83 mm/any. La placa del Pacífic es fica sota del Japó a la fossa del Japó, i s'enfonsa en direcció oest sota Àsia.